# El gat i la rata

El joc del gat i la rata és un joc d'acció i de persecució per a infants que té moltes variants. El nom està inspirat del joc d'un gat que encalça la rata, també utilitzat com a metàfora de relacions i conflictes humans que ha inspirat obres literàries o periodístiques, per a descriure situacions conflictives en què hi ha una gran diferència de forces entre els contrincants, on cadascú amaga secrets i armes per aconseguir els seus objectius.

## Variants
### Variant valenciano-franco-balear

En la variant descrita pel Diccionari català-valencià-balear i per la francesa Elisabeth Celnart, tradüida el 1839 per Mariano de Rementería y Fica el joc es desenvolupa de la següent manera:
Es formen en cercle els participants donant-se les mans: una noia col·locada al mig de la roda és la rata i un noi és el gat. Es gira ràpidament aixecant els braços perquè el gat pugui passar per sota i penetrar en el centre, al mateix temps que la rata aconsegueixi escapar-se per la part oposada. El gat salta al voltant fent miols i procurant trobar una entrada. Quan s'acosta a un costat s'estrenyen promptament els braços i aquell no perd temps a procurar obrir sinó que passa al lloc menys defensat. Si és hàbil, entra a la roda però alhora ofereix una sortida a la rata i llavors es prova de tancar el gat estrenyent la cadena.
No obstant això, com que la llei del joc és de saltar i girar, el gat alerta descobreix aviat un buit per on evadir-se i va a la rata, que es refugia en córrer a la roda, així poques vegades estan junts. Encara és més estrany que no pervingui a penetrar en la roda quan hi ha la rata dedins i que no l'atrapi obligant-la a donar una peça. En aquest cas el gat i la rata descansen fent part en la roda, posant-hi les peces altres successors. En la versió del segle xix el joc continua fins que tots els homes s'hagin esgotat i les dones s'hagin fet rates. Aquest joc és molt d'abocament i fa fer molt exercici. Actualment no es té en compte el sexe del jugadors.

### Variant de Vila-real

Una altra variant és la de Vila-real: hi juguen diverses persones que van apilant damunt la taula les mans amb el puny tancat, fins a fer una torre. Després es dialoga:
* Ací dins, que n'hi ha?
* Un gatet i una rateta!
* Perquè renyen?
* Per una molleta de pa!
* El que se'n riurà, pagarà!
Tots desfan la pila i roden els seus punys, un entorn de l'altre, mentre fan soroll amb els llavis tancats i fan ganyotes per tal de moure a riure els altres. Quan algú comença a riure, paga alguna senzilla penyora o queda fora del joc, i es torna a començar.

### Variant videojoc

Com per quasi tots els jocs tradicionals, també van desenvolupar-se videojocs en línia o per a telecarregar a una consola de joc o un tauleta tàctil.

## El gat i la rata en l'art

* Günter Grass, El gat i la rata, 1961, traducció catalana del 2001
* Llorenç Capdevila, «Gat i rata», O rei o res!, 2003
* Josep Casas i Devesa, El gat i la rata, sardana revessa, 1957

## Referències

* 1 2 «El gat i la rata». Gran Enciclopèdia Catalana. Barcelona: Grup Enciclopèdia Catalana.
* ↑ Alcover, Antoni M.; Moll, Francesc de B. ««Gat, 9a»». A: Diccionari català-valencià-balear. Palma: Moll, 1930-1962. ISBN 8427300255.
* ↑ Vegeu-ne un exemple a: «Madrid ens pren el pèl amb el finançament», El Punt Avui, 21 de març de 2009
* ↑ Sebastià Oliveras i Duran, «El joc del gat i la rata», Diccionari Pràcit i Complementari, La Busca Edicions, 2007 [Consulta el 5 de gener de 2014]
* ↑ Joan-Anton Benach, «Enigmes i enganys» Arxivat 2014-01-06 a Wayback Machine., La Vanguardia, 16 de novembre de 2012
* ↑ Mariano de Rementería y Fica, Manual completo de juegos de doscieda o tertulia, i de prendas, (castellà) 2a edició, Madrid, Norberto Llorenci, 1839, pàgines 3-4, es tracta d'una traducció castellana del llibre francès d'Elisabeth Celnart el títol original del qual no s'esmenta en la traducció.
* ↑ Ángel Gómez i Navarro, «El gat i la rata», Juegos tradicionales valencianos València, Carena Editors, 2001, pàgina 108, ISBN 9788487398544
* ↑ «Gat i rata» Arxivat 2014-01-06 a Wayback Machine., Jocs afectius per a infants
* ↑ Vegeu-ne un exemplar: «Joc Gat i rata en línia»
* ↑ traducció per Carles Unterlohner, Caterina Calafat de Katz und Maus, Barcelona, Edicions 62, 2001, 189 pàgines, ISBN 9788429748543
* ↑ Barcelona, Columna Edicions, 2003, pàgines 59-86, ISBN 9788466402798